Die Bosvelder-skaapras is ’n gemengde ras wat gewild is onder boere omdat hulle bestand is teen siektes en goeie vleis het. Op die foto bekyk besoekers die skaapras by die Warmbad-veemark tydens ’n inligtingsessie.
Elke skaapboer soek na ’n skaapras wat maklik grootmaak, ’n ekonomies bate is en aangepas is by die omgewing se uitdagings.
Só het Raymond Read van die Bosvelder-studiegroep op Saterdag 3 November tydens ’n inligtingsdag en praktiese sessie by die Warmbad-veemark buite Bela-Bela aan boere en besoekers gesê. Hy het gepraat oor Bosvelderskape, ’n ras wat veral aangepas is om in die Bosveld mee te boer.
’n Behoefte het destyds by studiegroeplede ontstaan om op Pediskape se positiewe eienskappe te fokus deur ’n swaarder en vroeër bemarkbare ras te teel sonder om die skaap se genetiese weerstand teen hartwatersiekte in te boet.
“Die proses was nie om die Pedi-ras te diskrediteer nie, maar om die goeie eienskappe tot voordeel te gebruik om ’n gepaste ras die lig te laat sien,” het Read gesê. Volgens hom is Pedi-bloed ’n vereiste om Bosvelders te teel.
Hy het voorts gesê die Bosvelder is, danksy die kruising, ’n baie vrugbare ras wat in die harde Bosveldklimaat aanpas en vir boere ekonomies tot voordeel is.
“Die moontlikheid dat hulle horings kan kry, kom van die dorperras terwyl die Van Rooy-ras die horinggeen destyds van die Afrikanerskaap gekry het.
’n Jaarlikse Bosvelderskaap-veiling het sedertdien die lig gesien waar dié skape goeie pryse behaal.